text: Næsten blind mand skal alligevel ikke samle affald
  21 juli 2014 kl. 13.30
  Den meget dårligt seende affalds-samler, som TV SYD fortalte om i går, skal ikke længere samle skrald.
  Nils Miller - 60 år - næsten blind på grund af grå og grøn stær og nethindeløsning - fortalte i går, hvordan han er sendt i arbejdsprøvning som affalds-opsamler, selvom han udover synshandicappet også har gigt i knæene og problemer med højre arm.
  Allerhelst vil han have en pension, men Kolding kommune har sendt ham i et ressource-forløb, hvor det skal afklares, hvor meget han kan arbejde.
  10 timer om ugen blev han sat til at samle skrald sammen, og det på trods af, at kommunens egen lægekonsulent har konstateret, at Nils Miller ikke engang kan gøre rent derhjemme.
  Nu meddeler Kolding kommune, at ansættelsesforholdet er bragt til ophør, og kommunens jobcenter vil nu finde et andet tilbud til Nils Miller.
  